b"\n_START_ARTICLE_\nJosep Caix\xc3\xa9s Gilabert\n_START_SECTION_\nBiografia\n_START_PARAGRAPH_\nEls primers estudis els f\xc3\xa9u a Reus. Va estudiar qu\xc3\xadmica i despr\xc3\xa9s ci\xc3\xa8ncies f\xc3\xadsiques a Barcelona, i va obtenir el t\xc3\xadtol de catedr\xc3\xa0tic d'Institut, exercint per primer cop a l'escola superior d'Ind\xc3\xbastries de Vilanova i la Geltr\xc3\xba, i m\xc3\xa9s tard a Madrid i a Mallorca. El 1914 va obtenir la c\xc3\xa0tedra d'agricultura a Reus on va restar fins a la mort excepte durant la guerra. El 1922 fou regidor fins al 1930. El 1925 fou director de l'Institut que abans era el convent de Sant Francesc on va fer millores a l'edifici i un jard\xc3\xad bot\xc3\xa0nic. El novembre de 1930 va ser designat alcalde de Reus, despr\xc3\xa9s d'un per\xc3\xadode conf\xc3\xbas, quan l'alcalde Tom\xc3\xa0s Pi\xc3\xb1ol va ser destitu\xc3\xaft pel maig d'aquell any i nomenat en el seu lloc Ramon Salvat Sir\xc3\xa9, que, juntament amb Josep Sim\xc3\xb3 i Bofarull, nomenat primer tinent d'alcalde, va dimitir immediatament despr\xc3\xa9s de prendre possessi\xc3\xb3. Per l'alcaldia va ser nomenat Pau Aymat, el qual es va desentendre del govern de la ciutat. Finalment Caix\xc3\xa9s va prendre possessi\xc3\xb3 de l'alcaldia abans d'acabar l'any. Va governar en minoria i destitu\xc3\xaft a l'adveniment de la Rep\xc3\xbablica, per\xc3\xb2 hi continu\xc3\xa0 com a regidor de la Lliga fins al 1934. El 1930 fou nomenat tamb\xc3\xa9 director de l'Escola del Treball, que havia impulsat junt amb altres. Home de dretes, d\xc3\xb3na suport als feixistes en 1936 i es despla\xc3\xa7\xc3\xa0 a la zona franquista, on va ser nomenat director de l'institut de Burgos. En acabar la guerra va ser membre de la comissi\xc3\xb3 gestora de l'ajuntament del nou r\xc3\xa8gim, amb l'alcalde Jos\xc3\xa9 M. Fern\xc3\xa1ndez de Velasco, fins a 1940, quan recuper\xc3\xa0 el seu c\xc3\xa0rrec de director de l'Institut, i on dirigia la revista estudiantil Ecos, de contingut ultra cat\xc3\xb2lic i culturalment espanyola. Tamb\xc3\xa9 va ser president del Centre de Lectura el 1922-1923. Va impulsar la construcci\xc3\xb3 d'un col\xc2\xb7legi resid\xc3\xa8ncia al costat de l'ermita del Roser el 1933, per\xc3\xb2 va morir el dia abans de la posada de la primera pedra el 1954. Col\xc2\xb7labor\xc3\xa0 a publicacions locals, com ara Diari de Reus, Batxiller, Aules i Revista del Centre de Lectura i va ser president de l'Associaci\xc3\xb3 de la Premsa. Tenia la Creu de l'Orde Civil d'Alfons X el Savi._NEWLINE_La ciutat de Reus li ha dedicat un carrer"